Højresteret ændrer landsrettens kendelse således, at sigtede burde have haft adgang til at overvære sag mod seks tiltalte i samme sagskompleks i retslokalet i stedet for i et lytterum
Ret: Højesteret (3. instans)
Faggruppe: Straffesag — Øvrige straffesager
Sagsemner: Efterforskning og straffeproces;

/

Sigtede kunne ikke placeres i lytterum under sagen mod medtiltalte

Sag 43/2022

Kendelse afsagt 8. marts 2023   

Anklagemyndigheden   
mod
Sigtede  

Sigtede havde ret til at være til stede i retslokalet under hovedforhandlingen i sagen mod seks
medtiltalte  

Sigtede blev den 12. februar 2022 anholdt, varetægtsfængslet og sigtet for medvirken til bl.a. drab og
drabsforsøg. På tidspunktet for hans anholdelse var seks andre personer tiltalt for medvirken til de
pågældende drab og drabsforsøg, og hovedforhandlingen i deres sag var berammet. Sigtedes sag
kunne ikke nå at blive behandlet under den samme hovedforhandling.   

Landsretten besluttede efter anmodning fra anklagemyndigheden, at Sigtede, hvis han ville overvære
hovedforhandlingen i sagen mod de seks medtiltalte, skulle gøre det fra et lytterum, som var
tilknyttet retslokalet.

Højesteret udtalte, at en sigtet som udgangspunkt har ret til at overvære retsmøder under
efterforskningen i sin egen straffesag, og at dette også omfatter hovedforhandlingen i en sag mod
andre, som er tiltalt for samme forhold, som han er sigtet for. Retten til at overvære retsmøder
indebærer som udgangspunkt en adgang til fysisk at være til stede i retslokalet under retsmødet, og at
dette kun kan fraviges i særlige tilfælde.

Udgangspunktet kan fraviges, hvis sigtede er varetægtsfængslet, og fremstilling af vedkommende vil
være forbundet med uforholdsmæssigt besvær. Sigtede kan også udelukkes fra at overvære et
retsmøde helt eller delvist, hvis hensynet til fremmede magter, til statens sikkerhed eller til sagens
opklaring eller tredjemand undtagelsesvis gør det påkrævet. Disse undtagelsesbestemmelser fandt
ikke anvendelse i sagen.

Højesteret fastslog at den anvendte fremgangsmåde med placering i lytterum under de foreliggende
omstændigheder indebar en sådan indskrænkning i Sigtedes ret til at overvære retsmøderne under
hovedforhandlingen vedrørende de seks tiltalte i samme sagskompleks, at det måtte kræve
udtrykkelig lovhjemmel. En sådan lovhjemmel fandtes ikke, og Sigtede havde dermed ret til at være
til stede i retslokalet under hovedforhandlingen.

Landsretten var nået til et andet resultat.